(তিন) ৭ জানুয়ারি ২০১৮। বাংলাদেশ প্রতিদিন। ‘জোটের আবদারে বিব্রত দুই দল : আওয়ামী লীগের শরিকরা চায় শতাধিক আসন; বিএনপির কাছে প্রত্যাশা দেড় শতাধিক’। মন্তব্য : চাওয়া এবং পাওয়ার মধ্যে তফাৎ থাকতে পারে; এটাই স্বাভাবিক। কিন্তু চাওয়া-পাওয়া নিয়ে যেন ভুল বোঝাবুঝি না হয়, সেই চেষ্টা করাটাও প্রয়োজন। (চার) ১৯ ফেব্রুয়ারি ২০১৮। প্রথম আলো : ‘খালেদাকে ছাড়া বিএনপিকে নির্বাচনে চায় আওয়ামী লীগ’। আমার মন্তব্য : গত এক-দেড় বছর ধরে, বিশেষ করে গত পাঁচ মাস ধরে সরকার যেভাবে বেগম জিয়াকে কারাগারে অন্তরীণ রেখেছে এবং আইনের জোর-জবরদস্তিমূলক অপব্যবহারের মাধ্যমে তাকে ন্যায়বিচার থেকে বঞ্চিত করছে, এতে বোঝা যায় যে, সরকার বেগম জিয়াকে রাজনীতি থেকে না হলেও নির্বাচন থেকে বাইরে রাখতে চাচ্ছে। কিন্তু ৮ জুলাই ২০১৮ পর্যন্ত বিএনপি নেতাদের এবং ২০ দলীয় নেতাদের কথাবার্তা থেকে এটা স্পষ্ট খালেদাকে ছাড়া নির্বাচনে বিএনপি যাবে না। তবে নির্বাচন হতে আরো চার মাস বাকি। (পাঁচ) ১২ মার্চ ২০১৮। প্রথম আলো। ‘নির্বাচন নিয়ে এখনই আলোচনা চায় বিএনপির শরিকেরা’। এ বিষয়ে মন্তব্য : কয়েকটি শরিক দলের এইরূপ অনুরোধের পরিপ্রেক্ষিতে উত্তর এসেছে : ‘বেগম জিয়া কারাগারে এই সময় আসন বণ্টন নিয়ে কথাবার্তা বলা বাস্তবসম্মত নয়’। (ছয়) ১৭ মার্চ ২০১৮। যুগান্তর। ‘একাদশ জাতীয় সংসদ নির্বাচন : যোগ্য প্রার্থীর সন্ধানে আওয়ামী লীগ বিএনপি’। এ ব্যাপারে মন্তব্য : খুবই স্বাভাবিক একটি কথা। তবে যোগ্য প্রার্থীর সন্ধানে বিএনপি এটা যেমন ঠিক, সবাই বিশ্বাস করেন যে, জোটের কথা মাথায় রেখেই সন্ধান করা হচ্ছে বা হবে। (সাত) ২৮ মার্চ ২০১৮। মানবজমিন। ‘জোটের বৈঠকে নেতাদের ঐকমত্য, আগে খালেদার মুক্তি, পরে নির্বাচন’। এ ব্যাপারে মন্তব্য : সংবাদটি পত্রিকার দ্বিতীয় পৃষ্ঠায় আছে এবং এটি একটি বড় সংবাদ।